b'\n_START_ARTICLE_\nMoskvas byv\xc3\xa5pen\n_START_PARAGRAPH_\nMoskvas byv\xc3\xa5pen er et r\xc3\xb8dt skjold med en rytter som med sin lanse spidder en drage (eller en basilisk) gjennom kjeften. Ridderen er kledd i rustning og b\xc3\xa6rer en bl\xc3\xa5 kappe. Hesten er s\xc3\xb8lv, mens dragen er svart. Figurmotivet er Sankt Georg (Georg ridderen) som dreper dragen. Dette er et velkjent symbol i mange land og st\xc3\xa5r for den edle kristne ridder i kamp med Djevelen som er ondskapens makt._NEWLINE_Sankt Georg i kamp med dragen har v\xc3\xa6rt Moskvas byv\xc3\xa5pen siden 1500-tallet. Etter den russiske revolusjon ble vanlig europeisk heraldikk forbudt i Sovjetunionen og Moskvas byv\xc3\xa5pen ble erstattet av et nytt kjennetegn med en r\xc3\xb8d stjerne, hammer og sigd. Etter Sovjetunionens fall ble Moskvas tradisjonelle byv\xc3\xa5pen gjeninnf\xc3\xb8rt 23. november 1993._NEWLINE_Motivet med Sankt Georg i kamp med dragen benyttes ogs\xc3\xa5 i Russlands riksv\xc3\xa5pen.'